Oorsaak van taverne-tragedie ondersoekDie polisie is al vroegoggend op die toneel. (Foto: Jurie Blignaut/Twitter) Die polisie se bestuur het die ontplooiing van maksimum hulpbronne gelas, terwyl die polisie die omstandighede rakende die dood van 21 tieners by ’n plaaslike taverne in Scenery Park, Oos-Londen, ondersoek. Die tieners is Sondag omstreeks 04:00 dood in die taverne aangetref en die oorsaak van hul dood is nog nie bekend nie. ’n Geregtelike doodsondersoek na die dood van die jong mense is geopen. Genl. Bheki Cele, minister van polisie en genl. Fannie Masemola, die nasionale kommissaris van die polisie, het Sondagmiddag ’n hoëvlak-afvaardiging van misdaadtoneelkundiges en bomopruimingstegnici van die nasionale hoofkwartier gelei om die Oos-Kaapse misdaadtoneelondersoekspanne te help met die ondersoek. Maroela Media het vroeër berig die polisie het met hul aankoms by die taverne op 17 liggame afgekom. Daar is later vasgestel dat nog twee by ’n plaaslike kliniek oorlede is. Een het ook omgekom op pad na die hospitaal en ’n ander is later in die hospitaal oorlede. Dit bring die dodetal op 21 te staan. Nege van die 21 jong mense wat gesterf het, is vroue en 12 is mans. Volgens kol. Athlenda Mathe, polisiewoordvoerder, het Cele met plaaslike inwoners en ouers van die oorledenes gesels by die plaaslike lykshuis waar die proses om die slagoffers te identifiseer aan die gang was. Cele het ’n beroep op inwoners en geraakte gesinne gedoen om polisieondersoeke toe te laat om ongehinderd te ontwikkel. “Ons het ’n ervare span wat die provinsiale span aanvul om te verseker dat ons tot die kern kom van wat tot die dood van hierdie jong mense gelei het. Ons betrek ook ander belanghebbendes om kwessies van voldoening aan drankwetgewing te ondersoek,” het Cele gesê. Xola Pakati, die burgemeester van Oos-Londen, het die voorval gelykgestel aan ’n bloedbad. “Dit is die ergste tragedie wat die stad nóg getref het,” sê Pakati. Enigiemand met meer inligting oor die voorval kan Stop Misdaad by 08600 10111 bel.